b'\n_START_ARTICLE_\nSuomen L\xc3\xa4hikauppa\n_START_SECTION_\nHistoria\n_START_PARAGRAPH_\nSuomen L\xc3\xa4hikauppa Oy oli alkujaan Osuuskunta Tradeka -yhtym\xc3\xa4n tyt\xc3\xa4ryhti\xc3\xb6 Tradeka Oy, joka perustettiin vuonna 1994. Vuonna 2005 omistajiksi tulivat Osuuskunta Tradeka -yhtym\xc3\xa4n lis\xc3\xa4ksi Wihuri Oy sek\xc3\xa4 p\xc3\xa4\xc3\xa4omasijoitusyhti\xc3\xb6 Industri Kapitalin hallinnoimat rahastot, ja samalla Wihurin omistaman Ruokamarkkinat Oy:n p\xc3\xa4ivitt\xc3\xa4istavaraketjut siirtyiv\xc3\xa4t Tradeka Oy:n omistukseen. Vuonna 2007 tehdyill\xc3\xa4 osakekaupoilla Industri Kapital (nykyiselt\xc3\xa4 nimelt\xc3\xa4\xc3\xa4n IK Investment Partners) nousi yhti\xc3\xb6n p\xc3\xa4\xc3\xa4omistajaksi. _NEWLINE_Tradeka Oy:n nimi muuttui Suomen L\xc3\xa4hikauppa Oy:ksi 29. joulukuuta 2008. Pietarissa toimineet Siwa-kaupat myytiin elokuussa 2009. Uuden l\xc3\xa4hikauppoihin keskittyv\xc3\xa4n strategiansa mukaisesti yritys luopui Euromarket-ketjusta; osa Euromarketeista myytiin S-ryhm\xc3\xa4lle ja Keskolle. Vuonna 2012 IK Investment Partners, Osuuskunta Tradeka-yhtym\xc3\xa4 ja Wihuri myiv\xc3\xa4t Suomen L\xc3\xa4hikauppa Oy:n koko osakekannan Tritonille.\n_START_SECTION_\nKanta-asiakasohjelmat\n_START_PARAGRAPH_\nYhti\xc3\xb6n kanta-asiakasohjelmana oli aiemmin Ykk\xc3\xb6sBonus. Ohjelma oli perustettu vuonna 1994. Toukokuussa 2014 ilmoitettiin Ykk\xc3\xb6sBonus-j\xc3\xa4rjestelm\xc3\xa4n lakkauttamisesta ja korvaamisesta uudella Pins-ohjelmalla. T\xc3\xa4ss\xc3\xa4 oli mukana Suomen L\xc3\xa4hikaupan lis\xc3\xa4ksi useita muita liikkeit\xc3\xa4 ja verkkokauppoja._NEWLINE_Suomen L\xc3\xa4hikauppa julkaisi asiakaslehte\xc3\xa4 nimelt\xc3\xa4 Me.\n_START_SECTION_\nKritiikki\xc3\xa4\n_START_PARAGRAPH_\nYlen MOT-ohjelman jakso 10.11.2014 paljasti verosuunnitteluun liittyv\xc3\xa4n Suomen L\xc3\xa4hikaupan tekem\xc3\xa4n sopimusehdotuksen Luxemburgin veroviranomaisille. "Sopimusehdotuksessa Suomen L\xc3\xa4hikaupan silloinen omistaja, p\xc3\xa4\xc3\xa4omasijoittaja IK Investment Partners kuvailee rahoitusj\xc3\xa4rjestely\xc3\xa4, jonka kautta se antaisi Suomen L\xc3\xa4hikauppa Oy:lle 10 miljoonan euron lainan. Korot maksettaisiin takaisin Luxemburgin kautta toiseen veroparatiisin Jerseyyn, jossa verotus olisi mit\xc3\xa4t\xc3\xb6n." T\xc3\xa4t\xc3\xa4 j\xc3\xa4rjestely\xc3\xa4 ei toteutettu.'